2021/0216 (NLE)

Javaslat

A TANÁCS VÉGREHAJTÁSI HATÁROZATA

Ciprus helyreállítási és rezilienciaépítési terve értékelésének jóváhagyásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a Helyreállítási és Rezilienciaépítési Eszköz létrehozásáról szóló, 2021. február 12-i (EU) 2021/241 európai parlamenti és tanácsi rendeletre és különösen annak 20. cikkére,

tekintettel az Európai Bizottság javaslatára,

mivel:

(1)A Covid19-járvány rendkívül káros hatást gyakorolt Ciprus gazdaságára, súlyosbítva a járvány előtt már fennálló problémákat. 2019-ben Görögország egy főre jutó bruttó hazai terméke (GDP) az uniós átlag 81 %-ának felelt meg. A Bizottság 2021. tavaszi előrejelzése szerint Ciprus reál-GDP-je 2020-ban 5,1 %-kal csökkent, 2020-ban és 2021-ben halmozottan pedig várhatóan 2,1 %-kal esik vissza. A középtávú gazdasági teljesítményre régebb óta hatást gyakorló szempontok közé tartozik a viszonylag kevés növekedési forrásra támaszkodó növekedési modell, valamint a magán-, állam- és külső adósságállomány magas szintje és a pénzügyi ágazat sebezhetősége.

(2)A Tanács 2019. július 9-én és 2020. július 20-án az európai szemeszter keretében ajánlásokat intézett Ciprushoz. A Tanács mindenekelőtt azt ajánlotta, hogy kezelje eredményesen a járványt, tartsa fenn a gazdaság működőképességét és támogassa az elkövetkező helyreállítást. A Tanács azt ajánlotta Ciprusnak, hogy amint a gazdasági feltételek lehetővé teszik, folytasson a prudens középtávú költségvetési pozíció megvalósítására és az adósság fenntarthatóságának biztosítására irányuló költségvetési politikát, a beruházások fokozása mellett. Ezen kívül a Tanács azt ajánlotta, hogy erősítse meg az egészségügyi rendszer rezilienciáját és kapacitását a színvonalas és megfizethető szolgáltatások biztosítása érdekében, többek között az egészségügyi dolgozók munkakörülményeinek kezelése révén, valamint biztosítsa, hogy a nemzeti egészségügyi rendszer a terveknek megfelelően 2020-ra teljes mértékben működőképessé váljon, és gondoskodjon hosszú távú fenntarthatóságáról. A Tanács azt is ajánlotta Ciprusnak, hogy biztosítsa a megfelelő jövedelempótlást és a szociális védelemhez való hozzáférést mindenki számára, erősítse meg az állami foglalkoztatási szolgálatokat, erősítse meg a fiatalokra irányuló bevonási és aktivizálási támogatásokat, mozdítsa elő a rugalmas munkafeltételeket, javítsa az oktatás és képzés munkaerőpiaci relevanciáját, hajtsa végre az oktatási és képzési rendszer reformját, beleértve a tanárok értékelését is, növelje a munkáltatók és a tanulók részvételét a szakképzésben, és tegye elérhetőbbé a megfizethető kisgyermekkori nevelést és gondozást. A Tanács azt is ajánlotta Ciprusnak, hogy biztosítsa a forráshoz és a likviditáshoz való megfelelő hozzáférést, különösen a kis- és középvállalkozások számára, fogadjon el jogszabályokat, amelyek a stratégiai befektetők számára egyszerűsítik a szükséges engedélyek és jogosítványok megszerzésére irányuló eljárásokat, folytassa a privatizációs projektek végrehajtását, a gazdaság helyreállításának elősegítése érdekében ütemezze előre a kiforrott közberuházási projekteket, és mozdítsa elő a magánberuházásokat, valamint helyezze a beruházások középpontjába a zöld és digitális átállást, mindenekelőtt a tiszta és hatékony energiatermelést és -felhasználást, a hulladék- és vízgazdálkodást, a fenntartható közlekedést, a digitalizációt, a kutatást és az innovációt. Ciprus továbbá felkérést kapott, hogy fokozza az adórendszer azon jellemzőinek kezelésére irányuló intézkedéseket, amelyek megkönnyítik a magánszemélyek és a multinacionális vállalatok agresszív adótervezését, különösen a kifelé irányuló kifizetések révén. Azt is tanácsolták Ciprusnak, hogy – többek között digitalizációval – javítsa i. az igazságszolgáltatási rendszer hatékonyságát és minőségét (ideértve a közigazgatási bíróság működését és a polgári eljárásjog felülvizsgálatát, továbbá a bíróságok szakosodásának növelését), és ii. a közszektor hatékonyságát és minőségét, különösen a közigazgatás és az önkormányzatok működése, valamint a közigazgatási intézmények irányítása tekintetében, valamint tegyen intézkedéseket a követelések jogi érvényesítésének megerősítésére, továbbá alakítson ki a tulajdoni lapok kiadására és az ingatlanok tulajdonjogának átruházására szolgáló megbízható, biztonságos és gyors rendszereket. Ciprus felkérést kapott továbbá arra is, hogy segítse elő a nemteljesítő hitelek állományának csökkentését többek között azáltal, hogy hatékony irányítási struktúrát hoz létre az állami tulajdonú eszközkezelő társaság számára, lépéseket tesz az adósságtörlesztési fegyelem javítására, és megerősíti a hitelfelvásárló társaságok és az árnyékbankszektor felügyeletét többek között azáltal, hogy teljeskörűen integrálja a biztosítási- és nyugdíjalapok felügyeleti szerveit. Továbbá arra is felkérték Ciprust, hogy gyorsítsa fel a korrupcióellenes reformokat, biztosítsa az ügyészség függetlenségét, és erősítse meg a bűnüldözés terén rendelkezésre álló kapacitást. Az említett országspecifikus ajánlások végrehajtása terén a helyreállítási és rezilienciaépítési terv benyújtásakor elért eredmények vizsgálata alapján a Bizottság megállapítja, hogy teljes mértékben megvalósultak azok az ajánlások, miszerint az ország tegyen meg minden szükséges intézkedést a világjárvány eredményes kezelésére, tartsa fenn a gazdaság működőképességét és támogassa az elkövetkező helyreállítást.

(3)A Bizottság 2021. június 2-án Ciprusra vonatkozóan közzétette az 1176/2011/EU európai parlamenti és tanácsi rendelet 5. cikke szerinti részletes vizsgálat eredményeit. Vizsgálata alapján a Bizottság arra a következtetésre jutott, hogy Cipruson túlzott makrogazdasági egyensúlyhiány áll fenn, különösen a külső, állam- és magánadósság magas állománya és a nemteljesítő hitelek még mindig magas szintje, valamint a folyó fizetési mérleg jelentős hiánya miatt.

(4)[Az euróövezethez tartozó tagállamok gazdaságpolitikájára vonatkozó ajánlásában a Tanács egyebek mellett azt ajánlotta az euróövezeti tagállamoknak, hogy – többek között helyreállítási és rezilienciaépítési terveik révén – biztosítsanak a gazdaság helyreállítását támogató szakpolitikai irányvonalat, és javítsák tovább a konvergenciát, a rezilienciát, valamint a fenntartható és inkluzív növekedést. A tanácsi ajánlás azt is tartalmazta, hogy erősítsék meg a nemzeti intézményi kereteket, biztosítsák a makroszintű pénzügyi stabilitást, valamint teljesítsék ki a gazdasági és monetáris uniót és erősítsék meg az euró nemzetközi szerepét.] [If the Council recommendation is not adopted by the time of the CID adoption, please remove the recital.]

(5)2021. május 17-én Ciprus az (EU) 2021/241 rendelet 18. cikke (1) bekezdésének megfelelően hivatalosan benyújtotta a Bizottságnak nemzeti helyreállítási és rezilienciaépítési tervét. A terv benyújtását a helyi önkormányzatok, a szociális partnerek, a civil társadalmi szervezetek, az ifjúsági szervezetek és más érdekelt felek bevonásával a nemzeti jogi kerettel összhangban lefolytatott konzultációs folyamat előzte meg. A helyreállítási és rezilienciaépítési tervek iránti nemzeti felelősségvállalás alátámasztja azok sikeres végrehajtását, tartós nemzeti szintű hatását és európai szintű hitelességét. Az említett rendelet 19. cikkének megfelelően a Bizottság az említett rendelet V. mellékletében foglalt értékelési iránymutatásokkal összhangban értékelte a helyreállítási és rezilienciaépítési terv relevanciáját, eredményességét, hatékonyságát és következetességét.

(6)A helyreállítási és rezilienciaépítési terveknek az (EU) 2021/241 rendelettel létrehozott Helyreállítási és Rezilienciaépítési Eszköz, valamint az (EU) 2020/2094 tanácsi rendelettel létrehozott Európai Uniós Helyreállítási Eszköz általános célkitűzéseit kell követniük a Covid19-válságot követő helyreállítás támogatása érdekében. Elő kell mozdítaniuk az Unió gazdasági, társadalmi és területi kohézióját azáltal, hogy hozzájárulnak az (EU) 2021/241 rendelet 3. cikkében említett hat pillérhez.

(7)A tagállami helyreállítási és rezilienciaépítési tervek végrehajtása Unió-szerte összehangolt beruházási és reformtörekvéseket fog jelenteni. E reformok és beruházások összehangolt és egyidejű végrehajtása, valamint a határokon átnyúló projektek végrehajtása révén ezek a reformok és beruházások kölcsönösen erősíteni fogják egymást, és pozitív továbbgyűrűző hatásokat eredményeznek az egész Unióban. Ezért az Eszköz által a tagállamok növekedésére és munkahelyteremtésére gyakorolt hatás körülbelül egyharmada előreláthatólag más tagállamokból eredő továbbgyűrűző hatásokból fog származni.

A hat pillérhez hozzájáruló kiegyensúlyozott válasz